LT Europos Sąjungos oficialusis leidinys L 204/7

KOMISIJOS REGLAMENTAS (ES) 2016/1244

2016 m. liepos 28 d.

kuriuo dėl tam tikrų kvapiųjų medžiagų, priklausančių alfa ir beta nesočiųjų junginių grupei, iš dalies keičiamas Europos Parlamento ir Tarybos reglamento (EB) Nr. 1334/2008 I priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų ir iš dalies keičiantį Tarybos reglamentą (EEB) Nr. 1601/91, reglamentus (EB) Nr. 2232/96 ir (EB) Nr. 110/2008 bei Direktyvą 2000/13/EB (1), ypač į jo 11 straipsnio 3 dalį,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,

kadangi:

(1) Reglamento (EB) Nr. 1334/2008 I priede pateiktas Sąjungos kvapiųjų medžiagų ir žaliavų, patvirtintų naudoti maisto produktuose ir ant jų, sąrašas ir nurodytos jų naudojimo sąlygos;

(2) Komisijos įgyvendinimo reglamentu (ES) Nr. 872/2012 (3) patvirtintas kvapiųjų medžiagų sąrašas ir įtrauktas į Reglamento (EB) Nr. 1334/2008 I priedo A dalį;

(3) šis sąrašas gali būti atnaujintas pagal įprastą Reglamento (EB) Nr. 1331/2008 3 straipsnio 1 dalyje nustatytą procedūrą Komisijos iniciatyva arba pateikus paraišką valstybei narei ar suinteresuotajai šaliai;

(4) Sąjungos kvapiųjų medžiagų ir žaliavų sąraše pateikta keletas medžiagų, apie kurias Europos maisto saugos tarnyba (toliau – Tarnyba) paprašė pateikti papildomų mokslinių duomenų, kad galėtų užbaigti vertinimą iki Reglamento (EB) Nr. 1334/2008 I priedo A dalyje nustatytų konkrečių terminų;

(5) dėl toliau nurodytų penkių medžiagų, priskirtų kvapiųjų medžiagų grupei vertinime FGE 208rev.1 – p-menta-1,8-dien-7-olio (FL Nr. 02.060), mirtenolio (FL Nr. 02.091), mirtenalio (FL Nr. 05.106), p-menta-1,8-dien-7-ilacetato (FL Nr. 09.278) ir mirtenilacetato (FL Nr. 09.302), Sąjungos sąraše nustatytas 2012 m. gruodžio 31 d. terminas prašomiems papildomiems moksliniams duomenims pateikti. Pareiškėjas šiuos duomenis pateikė;

(6) šiai cheminių medžiagų grupei taip pat priklauso medžiaga p-menta-1,8-dien-7-alis (FL Nr. 05.117), kuri buvo naudojama kaip reprezentatyvi grupės medžiaga ir kurios toksiškumo duomenys buvo pateikti;

(7) Tarnyba įvertino pateiktus duomenis ir 2015 m. birželio 24 d. mokslinėje nuomonėje (4) padarė išvadą, kad medžiaga p-menta-1,8-dien-7-alis (FL Nr. 05.117) yra genotoksiška in vivo, todėl kyla susirūpinimas dėl jos kaip kvapiosios medžiagos naudojimo saugos. Ši medžiaga jau buvo išbraukta iš Sąjungos sąrašo Komisijos reglamentu (ES) 2015/1760 (5);

(8) toje nuomonėje Tarnyba taip pat padarė išvadą, kad p-menta-1,8-dien-7-alis (FL Nr. 05.117) yra reprezentatyvi visos grupės medžiaga, todėl galimas susirūpinimas dėl visų tos grupės medžiagų saugos;

(9) siekiant išsamiau įvertinti šių penkių kvapiųjų medžiagų saugą, atitinkamos remiančios šalys buvo oficialiai paprašytos iki 2016 m. balandžio 30 d. pateikti papildomų toksiškumo tyrimų duomenis, kad EFSA galėtų užbaigti savo vertinimą;

(10) atitinkamos remiančios šalys iki 2016 m. balandžio 30 d. prašytus naujų tyrimų duomenis pateikė;

(11) be to, laukiant naujų mokslinių duomenų EFSA vertinimo, visapusiško šių medžiagų įvertinimo pagal EFSA CEF grupės procedūrą (prireikus) ir tolesnio reguliavimo proceso užbaigimo, tikslinga iš dalies pakeisti šių penkių kvapiųjų medžiagų naudojimo sąlygas, siekiant geriau atspindėti dabartines realias tų medžiagų naudojimo paskirtis;

(12) dėl techninių priežasčių turėtų būti nustatyti pereinamieji laikotarpiai maisto produktams, į kuriuos įdėta nors vienos iš minėtų penkių kvapiųjų medžiagų ir kurie buvo pateikti rinkai arba išsiųsti iš trečiųjų šalių į Sąjungą iki šio reglamento įsigaliojimo dienos;

(13) todėl Reglamento (EB) Nr. 1334/2008 I priedo A dalis turėtų būti atitinkamai iš dalies pakeista;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1334/2008 I priedo A dalis iš dalies keičiama pagal šio reglamento priedą.

2 straipsnis

1. Maisto produktai, į kuriuos įdėta nors vienos iš šių penkių kvapiųjų medžiagų: p-menta-1,8-dien-7-olio (FL Nr. 02.060), mirtenolio (FL Nr. 02.091), mirtenalio (FL Nr. 05.106), p-menta-1,8-dien-7-ilacetato (FL Nr. 09.278) ir mirtenilacetato (FL Nr. 09.302), kurie neatitinka reikalavimų, išdėstytų šio reglamento priede ir kurie buvo teisėtai pateikti rinkai iki šio reglamento įsigaliojimo, gali būti parduodami iki jų minimalaus galiojimo ar „Tinka vartoti iki … (data)“ termino pabaigos.

2. Į Sąjungą importuotais maisto produktais, į kuriuos įdėta vienos iš 1 dalyje nurodytų kvapiųjų medžiagų ir kurie neatitinka šio reglamento priede nustatytų reikalavimų, gali būti prekiaujama iki jų minimalaus tinkamumo vartoti termino arba „Tinka vartoti iki … (data)“ termino, jei tokių maisto produktų importuotojas gali įrodyti, kad jie buvo išsiųsti iš atitinkamos trečiosios šalies ir buvo vežami į Sąjungą iki šio reglamento įsigaliojimo dienos.

3. 1 ir 2 dalyse nustatyti pereinamieji laikotarpiai netaikomi kvapiųjų medžiagų mišiniams.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. liepos 28 d. Komisijos vardu Pirmininkas Jean-Claude JUNCKER

(1) OL L 354, 2008 12 31, p. 34.

(2) OL L 354, 2008 12 31, p. 1.

(3) 2012 m. spalio 1 d. Komisijos įgyvendinimo reglamentas (ES) Nr. 872/2012, kuriuo patvirtinamas Europos Parlamento ir Tarybos reglamente (EB) Nr. 2232/96 numatytas kvapiųjų medžiagų sąrašas, jis įtraukiamas į Europos Parlamento ir Tarybos reglamento (EB) Nr. 1334/2008 I priedą, ir panaikinamas Komisijos reglamentas (EB) Nr. 1565/2000 ir Komisijos sprendimas 1999/217/EB (OL L 267, 2012 10 2, p. 1).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28 pp. doi:10.2903/j.efsa.2015.4173. Pateikta internete adresu: www.efsa.europa.eu/efsajournal.

(5) 2015 m. spalio 1 d. Komisijos reglamentas (ES) 2015/1760, kuriuo dėl kvapiosios medžiagos p-menta-1,8-dien-7-alio pašalinimo iš Sąjungos sąrašo iš dalies keičiamas Europos Parlamento ir Tarybos reglamento (EB) Nr. 1334/2008 I priedas (OL L 257, 2015 10 2, p. 27).